Twee kleindorpse susters, Cobalize en Jacomien, klap graag die sokkietreffers. Hul gesprekke sluit gewoonlik in: die fyner punte van braai-etiket, naweek-alkoholisme en hoe moeilik dit is om ’n man te kry wie se naam nie ook ’n van is nie.
Hulle is onwillig om toe te gee aan die reëls van kultuur, loopbane of goeie smaak. Met hul eiesoortige begrip van die moderne sosiale maalkolk probeer die Van der Volk-susters hul weg in die wêreld vind … solank dit nie te veel moeite verg aan hulle kant nie.